PMIndiaData/PMIndiaSum huggingface dataset:
அருணாச்சலப் பிரதேச முன்னாள் முதலைமைச்சர் திரு.காலிகோ புல் மரணத்திற்கு பிரதமர் இரங்கல்

பிரதமர் திரு.நரேந்திர மோடி அருணாச்சலப் பிரதேச முன்னாள் முதலைமைச்சர் திரு.காலிகோ புல் மரணத்திற்கு இரங்கல் தெரிவித்துள்ளார். அவரது துயரமான மரணத்திற்காக அவரது குடும்பத்தினருக்கும் ஆதரவாளர்களுக்கும் இரங்கலைத் தெரிவித்துக் கொள்வதாகவும் அருணாசலப் பிரதேசத்திற்கு அவர் ஆற்றிய சேவை நினைவு கூறப்படும் என்றும் பிரதமர் தமது இரங்கல் செய்தியில் குறிப்பிட்டுள்ளார்.
பிலாஸ்பூர் பேரணியி்ல் மாணவர்களின் கலைப் படைப்புகளை பிரதமர் பாராட்டினார்

இமாசலப்பிரதேசம் பிலாஸ்பூர் பேரணியில் பிரதமர் உரை குறித்து இரண்டு மாணவர்களின் கலைப் படைப்புகளை பிரதமர் திரு நரேந்திர மோடி பகிர்ந்துள்ளார். படைப்பூக்கம் உள்ள இந்த படங்களுக்காக மாணவர்களுக்கு பிரதமர் நன்றி தெரிவித்துள்ளார். பத்திரிகையாளர் டாக்டர் அஷ்வினி சர்மாவின் ட்விட்டரை மேற்கோள் காட்டி, பிரதமர் வெளியிட்டிருக்கும் ட்விட்டர் செய்தியில் கூறியிருப்பதாவது; “சிறப்பான படைப்பு… உங்களுக்கு நன்றி உமாங், பூனம்”
ஜெர்மனி வெளியுறவுத் துறையும் இந்திய அரசின் மனிதவள மேம்பாட்டுத் துறையும் இணைந்து ஜெர்மன் மொழியை கூடுதல் வெளிநாட்டு மொழியாக இந்தியாவில் வளர்ப்பதற்கும், நவீன இந்திய மொழிகளை ஜெர்மனியில் வளர்ப்பதற்குமான கூட்டு ஒப்பந்தம்.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை மத்திய மனிதவள மேம்பாட்டுத் துறையும் ஜெயர்மன் வெளியுறவுத் துறையும் இணைந்து, இந்தியாவில் ஜெர்மன் மொழியை கூடுதல் வெளிநாட்டு மொழியாக கேந்திரிய வித்யாலயா பள்ளிகள் மூலமாக தேசிய கல்விக் கொள்கையின் அடிப்படையில் வளர்ப்பதற்கும், ஜெர்மனியில் நவீன இந்திய மொழிகளை வளர்ப்பதற்குமான கூட்டு ஒப்பந்தத்துக்கு ஒப்புதல் வழங்கியது. இந்த கூட்டு ஒப்பந்தம், இந்தியா ஜெர்மனி ஆகிய இருநாட்டு உறவுகளை மேலும் வளர்ப்பதற்கும், இரு நாட்டில் உள்ள விதிகள், சட்டங்கள் கொள்கைகளுக்கு ஏற்ப, கல்வியை இருநாட்டில் வளர்ப்பதற்கும் உதவும். பின்னணி செப்டம்பர் 2011ல், இந்தியாவில் கேந்திரிய வித்யாலயா சங்கதன் மற்றும் ஜெர்மனியின் மேக்ஸ் முல்லர் பவன் கதே இன்ஸ்ட்டியூட் ஆகியவை இணைந்து, கேந்திரிய வித்யாலயாக்களில் ஜெர்மன் மொழியை பயிற்றுவிப்பதற்கு ஒரு ஒப்பந்தத்தில் கையெழுத்திட்டது. இந்த ஒப்பந்தம் செப்டம்பர் 2014ல் காலாவதியானது. ஆனால் தேசிய கல்விக் கொள்கை மற்றும் தேசிய கல்வித் திட்டத்தில் இருந்த மூன்று மொழி கொள்கைக்கும், இந்த ஒப்பந்தத்துக்கும் சில முரண்பாடுகள் இருந்ததால், மேற்கொண்டு இந்த ஒப்பந்தம் புதுப்பிக்கப்படாமல் இருந்தது. கேந்திரிய வித்யாலயா கவர்னர்கள் மற்றும் மனிதவள மேம்பாட்டுத் துறை நடத்திய விவாதத்தின் அடிப்படையில் ஒரு புதிய புரிந்துணர்வு ஒப்பந்தம் கேந்திரிய வித்யாலயா சங்காத்தன் மற்றும் மேக்ஸ் முல்லர் பவன் கதே இன்ஸ்ட்டியூட் இடையே கையெழுத்தாக இருந்தது. ஆனால், நவீன இந்திய மொழிகளை ஜெர்மனியில் பயிற்றுவிப்பதற்கு கதே இன்ஸ்ட்டியூட் ஒப்புதல் அளிக்க முடியாது என்பதால், அரசு அளவில் இந்த ஒப்பந்தம் கையெழுத்திடப்பட வேண்டும் என்று இந்திய வெளியுறவுத் துறை ஏப்ரல் 5ம் தேதி பரிந்துரை செய்தது. இந்திய பிரதமர் மற்றும் ஜெர்மன் வேந்தர் பெர்லினில் 2015 ஏப்ரல் 14ல் வெளியிட்ட கூட்டறிக்கையில் இரு நாடுகளிலும், இந்த இரு கல்வித் திட்டங்களுக்கும் ஆதரவு தருவது என்றும், இந்தியா மற்றும் ஜெர்மனியில், அந்தந்த நாடுகளின் தேசிய கொள்கையின்படி, உள்ள இளைஞர்களின் மொழி அறிவை வளர்ப்பது என்றும் முடிவெடுக்கப்பட்டது. இந்திய அரசின் மத்திய மனிதவள மேம்பாட்டுத் துறை மற்றும் ஜெர்மன் அரசின் வெளியுறவுத் துறை இரண்டும் இணைந்து இந்தியாவின் தேசிய கல்விக் கொள்கையின்படி கேந்திரிய வித்யாலயா பள்ளிகளில் ஜெர்மன் மொழியை கூடுதல் மொழியாக பயிற்றுவிக்க வேண்டும் என்றும் நவீன இந்திய மொழிகளை ஜெர்மனியில் பயற்றுவிக்க வேண்டும் என்றும், இது தொடர்பாக ஒரு புதிய கூட்டு ஒப்பந்தத்தில் கையெழுத்திட வேண்டும் என்று வெளியுறவுத் துறை பரிந்துரை செய்திருந்தது. இந்த ஒப்பந்தத்தை செயல்படுத்தும் முறைகள் குறித்து, கேந்திரிய வித்யாலயா சங்கத்தன் மற்றும் மேக்ஸ் முல்லர் பவன் / கதே இன்ஸ்ட்டியூட் இடையே புரிந்துணர்வு ஒப்பந்தம் கையெழுத்தாகும். ஜெர்மனியில் நவீன இந்திய மொழிகளை பயிற்றுவிக்கும் திட்டத்தை செயல்படுத்துவதற்குத் தேவையான ஏற்பாடுகளை, இது தொடர்பான இரு நாடுகளிலும் உள்ள கல்வி நிலையங்கள் கண்டறிந்து ஒப்பந்தந்தங்களில் கையெழுத்திடும். ஜெர்மனியில் உள்ள இந்தியத் தூதரகம் ஜெர்மன் அரசின் கல்வி மற்றும் கலாச்சார விவகாரங்களுக்கான அமைச்சர்களின் நிலைக்குழுவைத் தொடர்பு கொண்டு, இதை மேற்கொள்வதற்கான கல்வி நிலையங்களைக் கண்டறியும். இந்த கூட்டு ஒப்பந்தத்தை செயல்படுத்தும் இரு நாடுகளில் உள்ள கல்வி நிலையங்கள் இதற்கான ஒப்பந்தத்தில் கையெழுத்திடும்.
பாபு ஜெகஜீவன் ராம் நினைவு தினம் – பிரதமர் அஞ்சலி

பாபு ஜெகஜீவன் ராம் நினைவு தினத்தை முன்னிட்டு பிரதமர் திரு நரேந்திர மோடி அவருக்கு நினைவு அஞ்சலி செலுத்தினார். சிறந்த மனிதரான பாபு ஜெகஜீவன் ராம் நினைவு தினத்தன்று நான் அவருக்கு தலை வணங்குகிறேன். வாய்ப்புகள் குறைந்தோர் மற்றும் ஒடுக்கப்பட்டோர் நலனுக்காக அவர் தொடர்ந்து உழைத்து வந்தார் என்று பிரதமர் கூறினார்.
ஸ்மார்ட் சிட்டி திட்டம்: மைல்கேல் புளூம்பெர்குடன் பிரதமர் ஒப்பந்தம்

Prime Minister, Shri Narendra Modi, and former Mayor of New York City, Mr. Michael Bloomberg, today announced a partnership between Bloomberg Philanthropies and the Ministry of Urban Development, Government of India, to advance the “Smart Cities Initiative.” ஸ்மார்ட் சிட்டி திட்டத்தை மேம்படுத்தும் வகையில் பிரதமர் திரு. நரேந்திர மோடியும் நியூயார்க் நகரத்தின் முன்னாள் மேயருமான திரு. மைக்கேல் புளூம்பெர்கும் மத்திய நகர்புற மேம்பாடு துறைக்கும் புளூம்பெர்கு பிலன்த்தராப்பிக்கு இடையே கூட்டுமுயற்சி ஒப்பந்தத்தை அறிவித்துள்ளனர். இந்த கூட்டு முயற்சியின் கீழ், புளூம்பெர்கு பிலேன்திராப்பி மத்திய நகர்புற மேம்பாடு துறை ஸ்மார்ட் சிட்டி இயக்கத்திற்கு தொடர்ச்சியாக நிதி உதவி அளிக்க வேண்டிய நகரங்களை தேர்ந்தெடுக்க உதவும். ஸ்மார்ட் சிட்டி திட்டம் சவால் நிறைந்த திட்டமாகும். இந்தியாவின் நகர்புற குடிமக்களின் வாழ்க்கை தரத்தை அதிகரிக்க இந்த திட்டத்தை பங்குதாரர்களுடன் இணைந்து மேற்கொள்ள வேண்டும் என்று பிரதமர் தெரிவித்துள்ளார்.
டாஹிசார்  ரிமோட் ரிசீவிங் நிலையத்தில் மெட்ரோ பணிமனை அமைக்க AAI-க்கு உள்ள 40 ஏக்கர் நிலத்தை மும்பை மாநகர பிராந்திய மேம்பாட்டு ஆணையத்திற்கு (MMRDA) மாற்றுவதற்கு அமைச்சரவை ஒப்புதல். மும்பை, கோராய் என்ற இடத்தில் மாநில அரசுக்குச் சொந்தமான 40 ஏக்கர் நிலம் மாற்றாக பெறப்படும்

பிரதமர் திரு. நரேந்திர மோடி தலைமையில் இன்று நடைபெற்ற அமைச்சரவைக் கூட்டத்தில், டாஹிசார் RR நிலையத்தில் இந்திய விமான நிலையங்களின் ஆணையத்துக்கு (AAI) சொந்தமான 40 ஏக்கர் நிலத்தை, மும்பை மெட்ரோபாலிடன் பிராந்திய மேம்பாட்டு ஆணையத்துக்கு (MMRDA) மெட்ரோ பணிமனை அமைப்பதற்காக மாற்றுவதற்கு ஒப்புதல் அளிக்கப்பட்டது. மும்பை கோராய் என்ற இடத்தில் உள்ள மாநில அரசின் 40 ஏக்கர் நிலம் இதற்கு மாற்றாக பெறப்படும். மும்பையில் மெட்ரோ ரயில் பணிமனை அமைக்கும் திட்டத்தை நிறைவேற்ற எம்.எம்.ஆர்.டி.ஏ.வுக்கு உதவும் வகையில் இந்த நிலப் பரிமாற்றம் அமையும். வழிமுறைகள் : இந்த முன்மொழிவை பரிசீலிக்கும்போது, பின்வரும் வழிமுறைகளுக்கு அமைச்சரவை ஒப்புதல் அளித்தது : 2016 – 17 ஆம் ஆண்டு முத்திரைக் கட்டணத்துக்கான ஆவணத்தின் அடிப்படையில் 40 ஏக்கர் நிலத்துக்கு வரும் கட்டண வித்தியாசமாக தீர்மானிக்கப்பட்ட ரூ.472.70 கோடியை அல்லது நிலம் ஒப்படைக்கும் போது உள்ள முத்திரைக் கட்டணத்தின் படியான தொகையை, இதில் எது அதிகமோ அதை, எம்.எம்.ஆர்.டி.அளிக்கும். கோராய் என்ற இடத்தில் உள்ள நிலத்தை சமன்படுத்தி, சீர் செய்து மற்றும் எல்லா வகைகளிலும் எல்லைகளை வரையறை செய்து 40 ஏக்கர் நிலத்தையும் எம்.எம்.ஆர்.டி. ஒப்படைக்கும். கோரையில் உள்ள நிலம் தொடர்பாக அனைத்து ஆவணங்கள், வருவாய்த் துறை வரைபடங்களையும் உரிமைகள் பதிவேட்டில் AAI-யின் பெயருக்கு முறைப்படி எம்.எம்.ஆர்.டி. ஒப்படைக்க வேண்டும். AAI-க்கு 24 ஏக்கர் நிலத்தை வைத்துக் கொண்டு 40 ஏக்கர் நிலத்தை எம்.எம்.ஆர்.டி. அடையாளம் காண / வரையறை செய்ய வேண்டும். அருகாமையில் உள்ள நகர சாலையில் இருந்து தெளிவான அணுகுதல் / பாதை வசதியுடன் இதைச் செய்ய வேண்டும். டாஹிசரில் முன்கூட்டியே தற்காலிக அடிப்படையில் 2000 சதுரமீட்டர் நிலத்தை AAI ஒப்படைக்கும். வேலைவாய்ப்பு உருவாக்குவதற்கான வாய்ப்பு : இப்போதைய முன்மொழிவால் தொழில் திறன் உள்ள, ஓரளவு தொழில் திறன் உள்ள தொழிலாளர்களுக்கும், தொழில்நுட்ப நிபுணர்களுக்கும் வேலைவாய்ப்பு உருவாக்கப்படும். மெட்ரோ கட்டுமானப் பணிகளில் ஈடுபட்டுள்ள உற்பத்தித் தொழிற்சாலைகளிலும் வேலைகள் உருவாக்கப்படும். மெட்ரோ ரயில் பெட்டி பணிமனை செயல்படத் தொடங்கியதும், நேரடி / மறைமுக வேலைவாய்ப்பு உருவாக்கப்படும். பின்னணி : மும்பையில் ஒட்டுமொத்தமான பொதுமக்கள் போக்குவரத்துத் திறனை மேம்படுத்தும் வகையில் பல கட்டங்களாக மும்பை மெட்ரோ ரயில் மாஸ்டர் பிளான் (146.50 கி.மீ.) திட்டத்தை மகாராஷ்டிர அரசு அமல் செய்கிறது. மும்பை மெட்ரோ திட்டத்தை செயல்படுத்துவதற்கு எம்.எம்.ஆர்.டி.வின் கீழ் மும்பை மெட்ரோ ரயில் கார்ப்பரேசன் (MMRC) என்ற சிறப்பு நிறுவனம் உருவாக்கப் பட்டுள்ளது. டாஹிசரில் (E) இருந்து அந்தேரி (E) வரையிலான மெட்ரோ பாதையில் ரயில் பெட்டி பணிமனை ஒன்றை உருவாக்க MMRC திட்டமிட்டுள்ளது. ரயில்பெட்டி பணிமனை அமைக்க அடையாளம் காணப்பட்டுள்ள ஒரு பகுதி நிலம், அதாவது 17.47 ஹெக்டர் (சுமார் 44 ஏக்கர்) நிலம், AAI-க்குச் சொந்தமானதாக உள்ளது. ரிமோட் ரிசீவிங் நிலையம் அமைந்துள்ள டாஹிசரில் மொத்தம் சுமார் 64 ஏக்கர் நிலம் AAI-க்குச் சொந்தமானதாக உள்ளது. நிலத்தில் சில பகுதி ஆக்கிரமிக்கப் பட்டுள்ளது.
தில்லியில் நாளை நடைபெற உள்ள புத்த ஜெயந்தி கொண்டாட்டங்களில் பிரதமர் பங்கேற்கிறார்

புத்த ஜெயந்தியை முன்னிட்டு பிரதமர் திரு. நரேந்திர மோடி புது தில்லியில் ஏப்ரல் 30, 2018 திங்கட்கிழமை, இந்திரா காந்தி உள் விளையாட்டரங்கில் நடைபெற உள்ள கொண்டாட்டங்களில் பங்கேற்கிறார். அவர் அங்கு சங்க தானம் வழங்குவார். சாரநாத்தில் உள்ள திபத்திய மேல் படிப்புகளுக்கான மத்திய நிலையத்திற்கும் புத்த கயாவில் உள்ள அகில இந்திய புத்த பிக்கு சங்கத்திற்கும் வைசாக் சம்மான் பிரஷாஸ்தி பாத்திரம் வழங்குவார். அங்கு பொதுக் கூட்டத்திலும் உரையாற்றுவார்.
11 இணைய கருத்தரங்குகள் மூலம் பட்ஜெட் அறிவிப்புகளை அமல்படுத்தும் ஆலோசனை மற்றும் கருத்துக்களை வழிநடத்தினார் பிரதமர்

முதலீடு மற்றும் பொது சொத்து மேலாண்மை துறை தொடர்பான பட்ஜெட் அறிவிப்புகளை குறித்து ஆலோசிக்கும் இணைய கருத்தரங்கில் பிரதமர் இன்று உரையாற்றினார். இத்துடன் பிரதமர் உரையாற்றிய 11 பட்ஜெட் தொடர்பான இணைய கருத்தரங்கு தொடர் முடிவடைகிறது. உயர்கல்வி, ஊரக வளர்ச்சி, வேளாண்மை, பாதுகாப்பு, சுகாதாரம், தொழில் வளர்ச்சி மற்றும் உள்நாட்டு வர்த்தகத்துறை, பொதுத்துறை நிர்வாகம், புதிய மற்றும் புதுப்பிக்கத்தக்க எரிசக்தி, பொருளாதார விவகாரம், முதலீடு மற்றும் பொது சொத்து மேலாண்மை ஆகிய துறைகள் தொடர்பான இணைய கருத்தரங்குகளில் பிரதமர் பங்கேற்றார். நாட்டின் வளர்ச்சிக்கும், மக்கள் நலனுக்கும் பல அறிவிப்புகளை மத்திய பட்ஜெட்-2022 வெளியிட்டது. பட்ஜெட்டின் உந்துதலை பெறுவதற்கும், இதன் அமலாக்கத்தில் அனைத்து தரப்பினரின் உரிமையை உருவாக்கவும், இந்த இணைய கருத்தரங்குகள் நடத்தப்பட்டன. ஸ்மார்ட் வேளாண்மை, பிரதமரின் விரைவு சக்தி, பாதுகாப்புத்துறையில் தற்சார்பு, டிஜிட்டல் கல்வி, ஆற்றல்மிக்க திறன் மேம்பாடு, சமமான சுகாதார சேவை, மேக் இன் இந்தியா, பொருளாதாரத்துக்கான நிதி போன்ற பல விஷயங்கள் இந்த இணையகருத்தரங்குகளில் இடம் பெற்றன. இந்த இணைய கருத்தரங்குகள் நடத்தப்பட்டதின் முக்கிய நோக்கம், பட்ஜெட்டுக்கு அனைத்து தரப்பினர் இடையே உரிமை என்ற உணர்வை உருவாக்குவதாக இருந்தது. இந்த கருத்தரங்கு, புதிய நிதியாண்டு தொடங்கியதும், அனைத்து துறைகளும் தங்கள் திட்டங்களை உடனே செயல்படுத்த உதவும். பல தரப்பினரிடம் இருந்து பெறப்பட்ட ஆலோசனை, அவர்களின் நடைமுறை, உலகளாவிய நிபுணத்துவத்தை கொண்டு வரவும், குறைபாடுகளை அடையாளம் காணவும் உதவுகிறது. பட்ஜெட் தாக்கலை பிப்ரவரி 1ம் தேதிக்கு மாற்றியது மற்றும் இணையகருத்தரங்குகளில் இந்த கலந்துரையாடல்கள் மூலம் மாநில அரசுகள் தங்கள் பட்ஜெட்டுகளை தெளிவாக திட்டமிட முடியும். இந்த இணைய கருத்தரங்குகளில் தொழில்முனைவோர்கள், குறு,சிறு மற்றும் நடுத்தர நிறுவனங்கள், ஏற்றுமதியாளர்கள், உலகளாவிய முதலீட்டாளர்கள், ஸ்டார்ட் அப் நிறுவனங்களைச் சேர்ந்த இளைஞர்கள் , மத்திய மற்றும் மாநில அரசுகளின் பிரதிநிதிகள் என சுமார் 40 ஆயிரம் பேர் பங்கேற்றனர். ஒவ்வொரு கருத்தரங்கிலும் விரிவான குழு ஆலோசனைகள் மற்றும் கருப்பொருள் அடிப்படையிலான அமர்வுகள் நடத்தப்பட்டன. இந்த இணையகருத்தரங்குகளின் போது, மதிப்பு மிக்க ஏராளமான ஆலோசனைகள் பெறப்பட்டன. இது பட்ஜெட் அறிவிப்புகளை திறம்பட அமல்படுத்த உதவும்.
ஒடியா புத்தாண்டு மற்றும் மகா விஸ்வ பான சங்க்ராந்தியை ஒட்டி மக்களுக்குப் பிரதமர் வாழ்த்து

ஒடியா புத்தாண்டு மற்றும் மகா விஸ்வ பான சங்க்ராந்தியை ஒட்டி மக்களுக்குப் பிரதமர் திரு. நரேந்திர மோடி வாழ்த்து தெரிவித்துள்ளார். “ஒடியா புத்தாண்டு மற்றும் மகா விஸ்வ பான சங்க்ராந்தி மகிழ்ச்சிகரமானதாக அமைய வாழ்த்துக்கள். வரக்கூடிய ஆண்டு அனைவரின் வாழ்விலும் மகிழ்ச்சியையும், நல்ல ஆரோக்கியத்தையும் உருவாக்கட்டும்” என்று பிரதமர் தன் வாழ்த்துச் செய்தியில் கூறியுள்ளார்.
கிழக்கு ஜப்பான் நிலநடுக்கத்தின் 5-வது நினைவுதினம் பாதிக்கப்பட்ட மக்களுக்கு இரங்கலை தெரிவித்தார் பிரதமர்

கிழக்கு ஜப்பானில் நிகழ்ந்த மாபெரும் நிலநடுக்கத்தின் 5ஆவது நினைவு தினத்தையொட்டி இந்தியப் பிரதமர் திரு. நரேந்திர மோடி அவர்கள் தனது ஆழ்ந்த இரங்கலை இந்த நிலநடுக்கத்தால் பாதிக்கப்பட்ட மக்களுக்கு தெரிவித்துக் கொண்டார். “மாபெரும் கிழக்கு ஜப்பானில் நிகழ்ந்த மாபெரும் நிலநடுக்கத்தின் 5ஆவது நினைவு தினத்தையொட்டி, இந்த நிலநடுக்கத்தால் பாதிக்கப்பட்ட மக்களுக்கு தனது ஆழ்ந்த இரங்கலை இந்தியா தெரிவித்துக் கொள்கிறது. ஜப்பான் நாட்டு மக்களின் நீள் மீட்சியை நாங்கள் வியந்து பாராட்டுகிறோம்” என்று பிரதமர் தனது இரங்கல் செய்தியில் குறிப்பிட்டார். •••••
தாமஸ் கோப்பையை வென்ற இந்திய பேட்மிண்டன் அணிக்கு பிரதமர் வாழ்த்து

தாமஸ் கோப்பையை வென்ற இந்திய பேட்மிண்டன் அணிக்கு பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் வெளியிட்டுள்ள டுவிட்டர் பதிவில் கூறியிருப்பதாவது; "இந்திய பேட்மிண்டன் அணி வரலாறு படைத்துள்ளது! இந்தியா தாமஸ் கோப்பையை வென்றதில் ஒட்டுமொத்த தேசமும் மகிழ்ச்சியடைந்துள்ளது! நமது திறமையான அணிக்கு பாராட்டுகள். அவர்களின் எதிர்கால முயற்சிகளுக்கு வாழ்த்துகள். இந்த வெற்றி பல எதிர்கால விளையாட்டு வீரர்களை ஊக்குவிக்கும்."
2016 ஆம் ஆண்டிற்கான பெண் சக்தி விருது பெற்ற பெண் சாதனையாளர்களுடன் பிரதமர் உரையாடல்

2016 ஆம் ஆண்டிற்கான நாரி சக்தி மற்றும் ஸ்த்ரீ சக்தி போன்ற பெண் சக்தி விருது பெற்ற பெண் சாதனையாளர்களை பிரதமர் திரு. நரேந்திர மோடி இன்று புது தில்லியில் சந்தித்து உரையாடினார். தனிப்பட்ட முறையிலும் அந்தந்த துறையில் புதிய வழிகாட்டும் வகையிலும் அவர்கள் செய்த முன்னோடி சாதனைகளை பிரதமர் அப்போது பாராட்டினார். ஒவ்வொரு ஆண்டும் இந்தியாவின் வளர்ச்சி எட்டு சதவிதமாக பதிவு செய்யப்பட்டால் அடுத்த 30 ஆண்டுகளில் இந்தியா உலகிலேயே மிக வளர்ந்த நாடாக மாறிவிடும் என்று பிரதமர் கூறினார். பெண்கள் அதற்கேற்றார் போல் திறன் கொண்டிருக்க வேண்டும், அப்போதுதான் அவர்கள் நமது இந்த இலக்கை அடைய பெரிதும் பங்காற்றுவார்கள் என்றும் அவர் கூறினார். நாடாளுமன்றத்தின் மக்களவையில் இன்று தாக்கல் செய்யப்பட்டுள்ள மகப்பேறு விடுப்பு மசோதா, ஊதியத்துடனான மகப்பேறு விடுப்பை 12 வாரத்தில் இருந்து 26 வாரமாக உயர்த்த உதவும் என்று குறிப்பிட்டார். மத்திய பெண்கள் மற்றும் குழந்தைகள் நலத் துறை அமைச்சர் திருமதி. மேனகா காந்தியும் இந்த சந்திப்பின் போது உடன் இருந்தார்.
பண்டிட் மதன் மோகன் மாளவியாவின் பிறந்த நாளில் பிரதமர் புகழாரம் சூட்டியுள்ளார்

பண்டிட் மதன் மோகன் மாளவியாவின் பிறந்த நாளில் பிரதமர் திரு நரேந்திர மோடி அவருக்குப் புகழாரம் சூட்டியுள்ளார். ட்விட்டர் செய்தியில் பிரதமர் கூறியிருப்பதாவது: “மகத்தான விடுதலைப் போராட்ட வீரரும், கல்வியாளரும் சமூக சீர்திருத்தவாதியுமான மகாமன பண்டிட் மதன் மோகன் மாளவியா அவர்களின் பிறந்தநாளில் அவருக்கு அஞ்சலிகள்".
வர்த்தக வசதிக்கான ஒப்பந்தத்துக்கு மத்திய அமைச்சரவை ஒப்புதல்

புதுதில்லி, பிப்ரவரி 17, 2016 பிரதமர் திரு நரேந்திர மோடி தலைமையில் கூடிய மத்திய அமைச்சரவை, உலக வர்த்தக மையத்தின் வர்த்தக வசதிக்கான ஒப்பந்தம், வர்த்தக வசதிக்கான விதிகளின் பின்னேற்பு, வர்த்தக வசதிக்கான தேசிய குழு உருவாக்கம் ஆகியவற்றுக்கு பின்னேற்பு அளித்தது. வர்த்தக வசதி ஒப்பந்தம், பொருட்களின் வேகமான போக்குவரத்து, விடுவிப்பு, தடையில்லா போக்குவரத்து ஆகியவற்றுக்கு வசதி செய்து தரும். பொருட்கள் போக்குவரத்து தொடர்பாக சுங்கம் மற்றும் இதர துறைகளில் உள்ள தடைகளை நீக்கி, ஒத்துழைப்பை ஏற்படுத்துவதற்கு இந்த ஒப்பந்தம் உதவும். இந்தியாவின் “எளிதாக தொழில் நடத்துதல்” என்ற திட்டத்தின் அடிப்படையில் இந்த முன்னேற்பாடுகள் செய்யப்படுகின்றன. உலக வர்த்தக மையத்தின் மூன்றில் இரண்டு பங்கு உறுப்பினர்கள் ஒப்புதல் அளித்தபடி, இந்த வர்த்தக வசதி ஒப்பந்தம் நடைமுறைக்கு வரும். இந்த ஒப்பந்தத்தை செயல்படுத்துவதற்கும், உள்நாட்டு ஒத்துழைப்பை மேம்படுத்துவதற்கும், மத்திய வருவாய்த் துறைச் செயலர் மற்றும் மத்திய வர்த்தகத் துறை செயலர் ஆகியோர் தலைமையில் ஒரு குழு ஏற்படுத்தப்படும்.
திரைப்படத் திருட்டு மற்றும் பதிவு உரிமை மீறலை சமாளித்தல்

1952 திரைப்பட சட்டத்தை திருத்தி, 2019 திரைப்பட சட்ட திருத்த மசோதாவை, மத்திய தகவல் ஒலிபரப்பு அமைச்சகம் தாக்கல் செய்வதற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்தது. இந்த மசோதா, திரைப்படத் திருட்டை சமாளிக்கும் வகையில், அனுமதியற்ற கேமரா மூலமான திரைப்படப் பதிவு மற்றும் திரைப்பட நகல் எடுத்தல் ஆகியவற்றிற்கு தண்டனை வழங்கும் பிரிவுகளையும் கொண்டுள்ளது. விவரங்கள்: திரைப்படத் திருட்டுத் தொல்லையை சமாளிப்பதற்கான சட்டத்திருத்தம் கீழ்கண்டவற்றுக்கு வகை செய்கிறது. புதிய பிரிவு 6AA சேர்க்கப்பட்டு அதன்படி அனுமதியற்ற திரைப்பட பதிவுகள் தடை செய்யப்படுகின்றன. பிரிவு 6AA மீறுபவர்களுக்கு தண்டனை வழங்க பிரிவு 7 திருத்தம் பயன்படுகிறது. இந்த திருத்தத்தின்படி பிரிவு 6 AA-யை மீறுபவர்களுக்கு 3 ஆண்டுகள் சிறைத்தண்டனை அல்லது ரூ. 10 லட்சம் வரையிலான அபராதம், அல்லது இரண்டும் சேர்த்து விதிக்கப்படும். இந்த உத்தேசத் திருத்தங்களை அடுத்து திரைப்படத் தொழிலின் வருவாய் பெருகும், வேலைவாய்ப்புகள் கூடுதலாக ஏற்படும், இந்திய நாட்டின் அறிவுசார் சொத்துக்கள் கொள்கையின் முக்கிய நோக்கம் நிறைவேறும், திரைப்படத் திருட்டிலிருந்து விடுதலை கிடைக்கும், ஆன்லைன் பொருளடக்க மீறல்கள் தடுக்கப்படும். பின்னணி: திரைப்படத் திருட்டு மற்றும் கேமரா மூலம் திரைப்படங்களைப் பதிவு செய்தல் ஆகியவற்றைத் தடுக்க சட்டத்தில் புதிய திருத்தங்களைக் கொண்டு வருவது குறித்து பரிசீலிக்குமாறு திரைப்படத்துறையினர் நீண்ட காலமாக அரசிடம் கோரிக்கை வைத்து வந்தனர். 2019-ல் ஜனவரி 19-ம் தேதி மும்பையில் இந்திய சினிமாவின் தேசிய அருங்காட்சியக திறப்பு விழா நிகழ்ச்சியில் பிரதமர் திரு நரேந்திர மோடி, திரைப்படத் திருட்டு, அவற்றை கேமரா மூலம் பதிவு செய்தல் ஆகியவற்றை தடுப்பதற்கான நடவடிக்கைகள் எடுக்கப்படும் என்று அறிவிப்பு வெளியிட்டார். இதனையடுத்து, தற்போது மத்திய தகவல் ஒலிபரப்பு அமைச்சகம் இந்த விஷயத்தை மத்திய அமைச்சரவையின் பரிசீலனைக்கு கொண்டு வந்துள்ளது.
இந்தியா மற்றும் உஸ்பெகிஸ்தான் இடையே மின்னணு நிர்வாகத் துறையில் ஒத்துழைப்பு: மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையிலான மத்திய அமைச்சரவை இந்தியா-உஸ்பெகிஸ்தான் இடையே மின்னணு நிர்வாகத் துறையில் ஒத்துழைப்பிற்கான புரிந்துணர்வு ஒப்பந்தத்திற்கு பின்னேற்பு ஒப்புதல் அளித்துள்ளது. இந்த ஒப்பந்தம் மின்னணு நிர்வாகம், தகவல் தொழில்நுட்பக் கல்வி, பல்வேறு துறைகளில் மின்னணு நிர்வாக அமலாக்கம், தரவு மையங்கள் அமைப்பது ஆகியவற்றை ஊக்குவிக்கும்.
புகையிலை பொருட்களின் சட்டவிரோதமான விற்பனையை கட்டுப்படுத்த உலக சுகாதார அமைப்பின் செயல்முறையை ஏற்க மத்திய அமைச்சரவை ஒப்புதல்

புகையிலைப் பொருட்கள் சட்டவிரோதமாக விற்பனை செய்யப்படுவதை கட்டுப்படுத்த புகையிலைக் கட்டுப்பாடு குறித்த உலக சுகாதார அமைப்பின் நெறிமுறைகளை ஏற்க பிரதமர் திரு. நரேந்திர மோடி தலைமையில் இன்று நடைபெற்ற மத்திய அமைச்சரவை கூட்டம் ஒப்புதல் அளித்தது. இது உலக சுகாதார அமைப்பின் புகையிலைக்கு எதிரான கட்டமைப்பின் விதி 15ன் கீழ் குறிப்பிடப்பட்டிருப்பது போல புகைபிடித்தல் மற்றும் மெல்லுதல் அல்லது புகையில்லா புகையிலை ஆகிய இரண்டுக்கும் பொருந்தும். உலக சுகாதார அமைப்பின் புகையிலைக்கு எதிரான கட்டுப்பாட்டு அமைப்பில் இந்தியா ஓர் அங்கமாகும். விவரங்கள்: இந்த நெறிமுறைகள் சம்பந்தப்பட்டவர்களின் கடமைகளை எடுத்துக்கூறுகிறது. இது சம்பந்தப்பட்டவர்களான புகையிலை பொருட்கள் தயாரிப்புக்கான உரிமை பெற்றவர்கள் மற்றும் புகையிலை பொருட்கள் தயாரிப்புக்கான இயந்திரங்களின் உற்பத்தியில் ஈடுபட்டிருப்பவர்கள் மீது உரிய கண்காணிப்பு, கண்டுபிடித்தல், ஆவணங்கள் பராமரிப்பு, பாதுகாப்பு, இ-வர்த்தகத்தில் ஈடுபட்டிருப்போர் மேற்கொள்ள வேண்டிய நடவடிக்கைகள் தடையற்ற வர்த்தக மண்டலத்தில் உற்பத்தி மற்றும் தீர்வையில்லா விற்பனை என பின்பற்றப்பட வேண்டிய விநியோகச் சங்கிலி கட்டுப்பாட்டு நடவடிக்கைகள் அதில் குறிப்பிடப்பட்டுள்ளது. இந்த நெறிமுறையில் குற்றங்கள், அமலாக்க நடவடிக்கைகளான பறிமுதல் மற்றும் பறிமுதல் செய்யப்பட்ட பொருள்களை அழித்தல் ஆகியவற்றைப் பட்டியலிடுகிறது. தகவல் பரிமாற்றம், ரகசியம் காத்தல், பயிற்சி, தொழில்நுட்ப உதவி மற்றும் அறிவியல் மற்றும் தொழில்நுட்பம் மற்றும் தொழில்நுட்ப விவகாரங்களில் ஒத்துழைப்பு ஆகியவற்றுக்கு இது அழைப்பு விடுக்கிறது. தாக்கம்: சட்ட விரோதமான புகையிலை வர்த்தகம் முற்றிலும் ஒழிக்கப்படும்போது, முழுமையான புகையிலைக் கட்டுப்பாடு வலுப்பெறுவது அதன் காரணமாக புகையிலைப் பயன்பாடு குறைவது, அதனால் புகையிலை காரணமாக ஏற்படும் நோய்ச் சுமை மற்றும் அதனுடன் தொடர்புடைய மரணம் குறையும். இத்தகைய ஒப்பந்தம் ஏற்கப்படுவதால் நடைமுறையில் உள்ள பழக்கங்களுக்கு எதிரான மாற்றத்தை அளித்து பொது சுகாதாரம் பாதிக்கப்படாமல் தடுக்கப்படும். புகையிலைக் கட்டுப்பாட்டில் முன்னணியில் உள்ள இந்தியா உலக சுகாதார அமைப்பு உள்ளிட்ட சர்வதேச அமைப்புக்களின் மீது சட்டவிரோத புகையிலை வர்த்தகத்திற்கு எதிரான தாக்கத்தை ஏற்படுத்த முடியும். புகையிலை சட்டவிரோத வர்த்தகத்தை நீக்கும் செயல்முறை புகையிலைக்கு எதிரான சர்வதேச நடவடிக்கையை பலப்படுத்துவதுடன் பொது சுகாதாரத்தில் ஒரு புதிய சட்டரீதியான நடவடிக்கையாக இருக்கும். புகையிலை பொருட்கள் சட்ட விரோத வர்த்தகத்தை கட்டுப்படுத்தி அதன் மூலம் அவற்றை ஒழிப்பதில் இது ஒரு முழுமையான கருவியாக இருக்கும். சர்வதேச சுகாதார ஒத்துழைப்புக்கு சட்ட அளவீடுகளை இது பலப்படுத்தும். பின்னணி: புகையிலைக் கட்டுபாட்டுக்கான உலக சுகாதார அமைப்பின் செயல்முறையானது உலக சுகாதார அமைப்பின் கீழ் ஏற்படுத்தப்பட்டுள்ள முதலாவது சர்வதேச பொது சுகாதார உடன்படிக்கையாகும். புகையிலைத் தேவை மற்றும் விநியோகத்தை பிராந்திய, தேசிய மற்றும் சர்வதேச அளவில் குறைப்பது, இந்த கூட்டமைப்பின் நோக்கமாகும். புகையிலை விநியோக குறைப்பு யுக்தி இந்த செயல்முறையின் விதி 15ல் கூறப்பட்டுள்ளதில் முக்கியமானது அனைத்து வடிவத்தில் உள்ள புகையிலை பொருட்களையும் ஒழிக்க வகை செய்கிறது. இதில் சட்டவிரோத உற்பத்தி, கடத்தல் ஆகியவை அடங்கும். அதன்படி இந்த செயல்முறை உருவாக்கப்பட்டு சம்பந்தபட்டவர்களின் மாநாட்டில் ஏற்றுக் கொள்ளப்பட்டுள்ளது. இந்த செயல்முறை 10 பகுதிகள் மற்றும் 47 விதிகளைக் கொண்டுள்ளது.
குஜராத்தின் பனாஸ்காந்தாவில், தராட்டில் பல்வேறு திட்டங்களுக்கு பிரதமர் அடிக்கல் நாட்டி உரையாற்றினார்

வணக்கம். இன்று சர்தார் வல்லபாய் பட்டேலின் பிறந்தநாள். என்னுடைய சகோதர சகோதரிகளே, குஜராத்தின் மோர்பியில் நேற்று நிகழ்ந்த கோர விபத்தில், நம்முடைய பல உறவினர்கள் மற்றும் சிறு குழந்தைகள் தங்கள் உயிரை இழந்துள்ளனர் என்பது, என்னை நிலைகுலையச் செய்துள்ளது. இந்த இக்கட்டான நேரத்தில், நாம் அனைவரும் பாதிக்கப்பட்டவர்கள் பக்கம் நிற்கிறோம் என்று பிரதமர் தெரிவித்தார். பனாஸ்காந்தா மற்றும் வடக்கு குஜராத்திற்கு 8 ஆயிரம் கோடி ரூபாய் மதிப்பிலான நீர்வளத் திட்டங்கள் செயல்படுத்தப்பட உள்ளன. இந்தத்திட்டங்களின் மூலம், பனாஸ்காந்தா, மெஹ்சேனா உள்ளிட்ட கிராமங்களில் ஆயிரத்திற்கும் மேற்பட்ட கிராமங்களில், 2 லட்சம் ஹெக்டேர் நிலம் பாசன வசதிபெறும் என பிரதமர் கூறினார். எத்தனை பிரச்சனைகளை எதிர்கொள்ள நேர்ந்தாலும், இருக்கின்ற இயற்கை வளங்களைப் பயன்படுத்தி, குஜராத் மக்கள் உழைக்கத் தயாராகி விடுவார்களே தவிர, ஒருபோதும் ஓய்வில் இருக்க மாட்டார்கள். ஓய்வின்றி உழைப்பார்கள் என்பதற்கு பனாஸ்காந்தாவே மிகப் பெரிய உதாரணம் என்றார் அவர். கடந்த 25 ஆண்டுகளுக்கு முந்தைய குஜராத்தை எண்ணிப்பார்க்கும்போது, தற்போது ஏற்பட்டிருக்கின்ற ஒட்டுமொத்த வளர்ச்சியே நம் முன் நிற்கிறது. நாம் அனைவரும் ஒன்றுபட்டு உழைத்தால், அதற்கான வெற்றி நிச்சயம் கிடைக்கும் என்பதை நாம் மறந்துவிடக்கூடாது என்று பிரதமர் தெரிவித்தார். நான் குஜராத் முதலமைச்சராக இருந்த 20 ஆண்டுகளில், கட்ச்சில் ஆழமான போர் வெல் மூலம் நிலத்தடி நீரை எடுக்க வேண்டும் என்ற நிலை உருவானது. ஆனால் நானோ, இருக்கின்ற நீரைச் சேமிக்கும் வழிகளில் கவனத்தைச் செலுத்தினேன். சுஜலாம் சுஃபலாம் திட்டத்தின் கீழ், தடுப்பணைகளைக் கட்டி, நீர்நிலைகளை ஆழப்படுத்தியதால், நீர் கடலுக்குச் சென்று வீணாவது தடுக்கப்பட்டது என்று பிரதமர் கூறினார். விவசாயிகளுக்கு உதவும் வகையில் அறிமுகப்படுத்தப்பட்ட பிரதம மந்திரி சம்மான் கிசான் நிதித்திட்டத்தின் மூலம், விவசாயிகளுக்கு தலா 6 ஆயிரம் ரூபாய் வழங்கப்படுவதை பிரதமர் சுட்டிக்காட்டினார். யூரியா உரங்களைப் பெறுவதில் விவசாயிகள் எதிர்கொள்ளும் பிரச்னைகளைத் தீர்ப்பதற்காக பாரத் உரம் என்ற பெயரில், 2 ஆயிரம் ரூபாய்க்கு இறக்குமதி செய்யும் ஒரு சாக்கு மூட்டை யூரியா உரத்தை, மத்திய அரசு விவசாயிகளுக்கு வெறும் 260 ரூபாய்க்கு வழங்குவதையும் பிரதமர் நினைவுகூர்ந்தார். பாலைத்தவிர, மாட்டுச் சாணத்தைக்கொண்டும் பணம் சம்பாதிக்க முடியும் என்பதை விவசாயிகளுக்கு அரசு உணர்த்தி வருகிறது. அதேபோல், ரசாயனம் இல்லா இயற்கை விவசாயத்திற்கு, விலங்குகளின் கழிவுகளில் இருந்து தயாரிக்கப்படும் உரங்களைப் பயன்படுத்தி, மண்வளத்தை உறுதி செய்யவும் அரசு முனைப்பான நடவடிக்கைகளை மேற்கொண்டு வருவதையும் பிரதமர் குறிப்பிட்டார். வளர்ச்சியை இலக்காகக் கொண்டு உழைப்பதால், ஒருகாலத்தில் சைக்கிள் தயாரிக்ககூட இயலாத நிலையில் இருந்த குஜராத்தில், தற்போது விமான உற்பத்தி ஆலைக்கு அடிக்கல் நாட்டப்பட்டிருப்பதாக பிரதமர் நரேந்திர மோடி பெருமிதம் தெரிவித்தார்.
உத்தராகண்ட் மாநிலத்தில் மேக வெடிப்பால் உயிரிழந்தவர்களுக்கு  பிரதமர் இரங்கல்

பிரதமர் திரு. நரேந்திர மோடி அவர்கள் உத்தராகண்ட் மாநிலத்தில் மேக வெடிப்பினாலும் கடும் மழையினாலும் உயிரிழந்தவர்கள் குறித்து தனது துயரத்தை வெளியிட்டார். “உத்தராகண்ட் மாநிலத்தில் மேக வெடிப்பினாலும், கடும் மழையினாலும் உயிரிழந்தவர்கள் குறித்து நான் மிகுந்த துயரமடைகிறேன். அவர்களது குடும்பத்தினருக்கு எனது அஞ்சலியை தெரிவித்துக் கொள்கிறேன். “ காயமடைந்தோருக்காக நான் பிரார்த்தனை செய்கிறேன். இந்த மழையினால் பாதிக்கப்பட்ட பகுதிகள் விரைவில் இயல்பு நிலைக்கு திரும்பும் என்றும் நம்புகிறேன்” என்று பிரதமர் தனது இரங்கல் செய்தியில் குறிப்பிட்டுள்ளார்.